80-jarige nou regstudentOp die ouderdom van 80 mik Johan Drotschie nou na ’n LLB-regsgraad. (Foto: Verskaf) Op die ryp ouderdom van 80 het Johan Drotschie van Roodepoort in Johannesburg vir ’n LLB-graad by die Stadio-regskool ingeskryf. Dit sal die eerste keer in 40 jaar wees dat Drotschie weer agter die boeke inskuif. “Dis eintlik mal,” het hy Vrydag skertsend aan Maroela Media gesê. “Ou mense moet mos eintlik op die stoep sit en kyk hoe die dag verbygaan.” Die afgetrede Drotschie en sy vrou, Ans, woon al drie jaar lank in die Waterval Village-aftreeoord in Florida en is al 56 jaar getroud. Hulle is die ouers van drie kinders en die trotse ouma en oupa van vyf kleinkinders – van wie een so lank soos die rugbyspeler Victor Matfield is. Drotschie het in 1982 ŉ BCom-graad in beleggingsbestuur aan die Randse Afrikaanse Universiteit (RAU), nou die Universiteit van Johannesburg, behaal en is ook ŉ gesertifiseerde finansiële beplanner. Drotschie het destyds ook ŉ nagraadse sertifikaat in gevorderde trustreg aan die Universiteit van Pretoria behaal. Hy het by Sanlam afgetree waar hy as ŉ provinsiale bestuurder in die maatskappy se werknemervoordele-afdeling gewerk het. Drotschie dien tans as trustee in verskeie rade vir pensioen- en voorsorgfondse. Dit is juis hierdie rol wat hom aangespoor het om sy regsgraad te verwerf. “Baie van die kwessies waarmee ons in hierdie rade te doen kry, het met die reg te make. “Danksy my agtergrond, blootstelling aan regskenners en ervaring het ek ŉ goeie begrip van die reg met betrekking tot die administrasie van pensioenfondse. Daar is egter baie meer wette ter sprake. Jy moet hierdie wette ken en kan toepas. Ek het dus gevoel ek moet iets doen om dit te leer ken en verstaan.” Drotschie sê hy besef ŉ mens kan ook as ŉ stokperdjie oor die reg oplees om jouself met kennis te bemagtig, maar dit sou hom nie op die kennisvlak plaas waar hy graag wil wees nie. Omdat hy nie voorheen ŉ graad in regte behaal het nie, sal hy nou eers sewe oorbruggingsvakke moet slaag om eindelik sy LLB-graad te verwerf. Indien alles goed afloop, behoort hy dié graad teen 2024 in sy sak te hê. “Dit gaan sover ŉ bietjie moeiliker as wat ek gedink het,” bieg Drotschie. “My probleem is nie die studie of om die werk deur te gee nie, maar die tyd om daarby uit te kom. Ek het eers my handboeke op 28 Maart ontvang en moes teen 22 April al my eerste werkstukke inhandig.” Hy sê afstandleer, wat deur Stadio aangebied word, is ook vir hom ŉ aanpassing. Dié onderwysinstelling bied ŉ verskeidenheid van regskwalifikasies deur middel van afstandleer en kontaklesse aan, en het kampusse in Johannesburg en Namibië. “Ek het destyds klas bygewoon. Jy kry baie meer leiding in ŉ klas waar jy daai persoonlike kontak het.” Hy is nietemin opgewonde oor die kursus. Drotschie kan binnekort vir die tweede semester inskryf en het reeds sy handboeke aangekoop. “Ek gaan intussen begin leer sodat my tyd nie so beperk is nie.” Drotschie sê sy rol as trustee hou hom uiters besig. “Dis nie net die bywoon van vergaderings nie, maar baie voorbereidingswerk.” Hy het nog nie veel met sy kinders en kleinkinders oor sy nuwe studieplanne gesels nie omdat hy nie ŉ groot bohaai daaroor wil maak nie. “Ek doen dit maar net vir myself.” Drotschie speel in sy vrye tyd gholf en trek gereeld ŉ mikrofoon nader. Hy het voorheen in verskeie kore gesing en tree nou dikwels as solis by kerkfunksies en aftreeoorde op. Hy sing graag liefdesliedjies uit die 50’s en 60’s en liedjies van Koos du Plessis. Stadio het in ŉ e-pos aan Maroela Media gesê dat hulle uiters opgewonde is om Drotschie by die instelling te verwelkom. “Hy is ŉ wonderlike voorbeeld dat ouderdom nie ŉ hindernis vir persoonlike sukses is nie. Ons wens hom alle sterkte toe,” het prof. Philip Stoop, hoof van die Stadio-regskool, gesê.